Peder Hvelplund (EL), 2025-11-21:
Tak for det, formand.
Det er jo en god dag i dag.
Det er det for mig som psykiatriordfører – det har jeg været igennem mange år – fordi vi i dag står og kan vedtage et lovforslag, som udmønter konkrete varige midler på en finanslov, når det handler om psykiatrien.
Det er jo også et udtryk for, at vi nu efterhånden er ved at få en anerkendelse af, at psykiatrien skal sidestilles med somatikken, når vi taler om sundhedsvæsenet.
Før i tiden var det jo ofte sådan, at når vi talte om midler til psykiatrien, så var det noget, der foregik i satspuljeforhandlinger eller i SSA-forhandlinger.
Nu er det varige midler på finansloven, vi diskuterer, og jeg synes også bare, vi bør anerkende det og især at anerkende den indsats, som både brugere, pårørende og faglige organisationer har leveret for at sikre, at vi reelt er kommet til at stå der, hvor vi står i dag.
Det var også det, der var målsætningen for Enhedslisten, da vi fik afsat de første 600 mio. kr. varigt på finansloven tilbage i 2020.
Det var faktisk i håb om, at vi en dag kunne stå der, hvor vi står i dag, hvor vi diskuterer varige midler på finansloven til psykiatrien.
Enhedslisten kommer selvfølgelig også til at støtte det her lovforslag, fordi det er en del af udmøntningen af psykiatriaftalen.
Vi vil også fortsat have et højt ambitionsniveau.
Det er klart, at med den 10-årige psykiatrihandlingsplan får vi givet et markant og varigt løft til psykiatrien, men vi skal jo fortsat have fokus på de steder, hvor der kan opstå huller, og hvor der fortsat kan være behov for at investere mere.
Jeg er glad for det lovforslag, der ligger her i dag.
Der er nogle elementer i det, som jeg mener vi skal være særlig opmærksom på i forbindelse med monitoreringen og også i forbindelse med det genbesøg af aftalen, vi skal have om 2 år.
For det første er det klart, at det, som flere høringsparter har rejst, altså spørgsmålet om muligheden for at kunne sætte i gang med tidlig behandling, også under et udredningsforløb, bliver noget af det, vi skal være opmærksom på, netop også med baggrund i den kritik, der blev rejst fra Rigsrevisionens side, af, at vi reelt ikke lever op til den udredningsret, der er.
Vi skal også der sikre, at der vil være nogle tilfælde, hvor vi godt kan sætte ind med en tidlig behandling.
Så det er noget af det, vi vil være opmærksom på i forhold til udmøntningen.
I forlængelse af det er der også det, som Bedre Psykiatri nævner i deres høringssvar, nemlig at vi også skal være opmærksom på, at det her ikke er noget, der kommer til at medføre øget ulighed.
Som Bedre Psykiatri skriver i deres høringssvar, er det jo velkendt, at børn med ressourcesvage forældre oplever en længere ventetid på deres udredning.
Det er også noget, der fremgår af Rigsrevisionens rapport.
De beskriver faktisk, at for børn og unge fra familier med den laveste disponible indkomst og det laveste uddannelsesniveau tager det i gennemsnit 11,8 dage længere at blive udredt i psykiatrien sammenlignet med børn og unge, hvis forældre har den højeste disponible indkomst, og det højeste uddannelsesniveau.
Det, der jo altid er udfordringen, når vi indfører garantier, er, at vi skal være opmærksom på, at det ikke kun bliver de mest ressourcestærke, der kan benytte sig af den, men også dem, der reelt set har størst behov.
Så er det klart, at der også vil være et opmærksomhedspunkt i forhold til spørgsmålet om forløbsplanerne.
Hvor udførlige bliver de, og hvor anvisende
Endelig har vi altså en bekymring i forhold til hele spørgsmålet om, om kommunen, når vi heldigvis får børn og unge hurtigere igennem i psykiatrien, så også har de tilstrækkelige ressourcer til at kunne løfte opgaven, når borgerne bliver udskrevet fra psykiatrien.
Her tænker jeg selvfølgelig specifikt på socialpsykiatrien, som vi heldigvis også tilfører midler i forbindelse med aftalen her.
Men vi skal være opmærksom på, om det er tilstrækkeligt, for jeg kan lige så godt være helt ærlig og sige, at den bekymring, vi har i Enhedslisten i forhold til psykiatrihandlingsplanen, er, om vi får afsat tilstrækkelige midler til socialpsykiatrien til, at man kan løfte den opgave, der ligger der.
Også selv om vi får indført de nye afklaringspladser, er det noget af det, vi skal være opmærksom på.
Men alt i alt er det en rigtig god dag, hvor vi kan vedtage varige midler til psykiatrien, og vi ser frem til at fortsætte samarbejdet om at gøre det og selvfølgelig også fortsat have et højt ambitionsniveau for at sikre, at vi får dækket de huller, der måtte afsløre sig.